Worcester-rolbalklub gasheer vir oefenwedstryde tussen Boland en WP | Netwerk24
Worcester-rolbalklub gasheer vir oefenwedstryde tussen Boland en WP
Deur Riaan Pienaar 24 Desember 2018 06:00
Die uitmergelende proses om die Boland-rolbalspanne te kies wat in Maart aanstaande jaar aan die interdistriktekampioenskap gaan deelneem, is 2 Desember afgesluit.
Die laaste spankeuses is gemaak toe die suksesvolste verkose kandidate teen hul eweknieë van Westelike Provinsie kragte gemeet het.
Die twee provinsies het elk uit drie spanne van vier spelers bestaan en uit daardie groepe is die finale keuse van twee spanne per kant deur die keurders gemaak.
Al drie die perke van Worcester-rolbalkub is gebruik en ten spyte van die sterk wind en die 128 spelers, beamptes en besoekers, het al die reëlings seepglad verloop. Worcester-rolblaklub se president, Lorna Viljoen, en haar span verdien ’n pluimpie.
Westelike Provinsie het die beker huis toe geneem, maar met die afsluiting het Boland-rolbal se president, Stoffel Lambrechts, grappenderwys opgemerk dat WP met ’n geruste hart die feestyd kan geniet, maar wat Boland betref sal dit nodig wees om terug te keer na die oefenperke – elke dag tot Maart 2019.
Maar alles is nie verlore nie. In Februarie is daar weer ’n oefendag teen WP en die plan is dat Boland dan die bordjies gaan verhang. Intussen kan die spelers gerus maar Stoffel se raad ter harte neem.